REGULAMENTUL (CE) NR. 927/2007 AL COMISIEI
din 2 august 2007
de introducere a unei măsuri tranzitorii privind tratamentul produselor secundare viticole prevăzut de Regulamentul (CE) nr. 1493/1999 al Consiliului pentru anul viticol 2007/2008 în România
COMISIA COMUNITĂȚILOR EUROPENE,
având în vedere Tratatul de aderare a Republicii Bulgaria și a României,
având în vedere Actul de aderare a Republicii Bulgaria și a României, în special articolul 41 primul paragraf,
întrucât:
(1)
În conformitate cu articolul 27 alineatul (3) din Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), persoanele fizice sau juridice sau grupurile de persoane care au efectuat o vinificare trebuie să livreze în scopul distilării toate produsele secundare ale acestei vinificări. De la aderarea României la Comunitatea Europeană, la 1 ianuarie 2007, această obligație le revine în aceeași măsură și producătorilor de vin din acest stat membru, deși procedura menționată nu se practică în mod tradițional în România.
(2)
Respectarea acestei obligații presupune existența unor distilerii capabile să realizeze distilarea, cu susținere din ajutoare financiare comunitare. Cu toate că astfel de distilerii s-au dezvoltat în acele state membre ale Comunității, în configurația sa din 31 decembrie 2006, unde această obligație a intrat în vigoare de mai mulți ani, în România nu există încă o astfel de structură industrială pentru distilare.
(3)
Cealaltă modalitate de tratare a produselor secundare viticole este retragerea acestora sub control, astfel cum se procedează în mai multe state membre.
(4)
În consecință, întrucât, în prezent, distilarea nu se poate realiza din motive practice, trebuie ca producătorii români să fie scutiți pentru o anumită perioadă de obligația de distilare a produselor secundare viticole, înlocuind această dispoziție cu obligația de retragere sub control a acestora, în condițiile definite la articolele 50 și 51 din Regulamentul (CE) nr. 1623/2000 al Comisiei din 25 iulie 2000 de stabilire a normelor de aplicare a Regulamentului (CE) nr. 1493/1999 privind organizarea comună a pieței vitivinicole, în ceea ce privește mecanismele pieței (2).
(5)
Măsurile prevăzute în prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Prin derogare de la articolul 27 alineatul (3) din Regulamentul (CE) nr. 1493/1999, pentru anul viticol 2007/2008, persoanele fizice sau juridice sau grupurile de persoane care transformă struguri obținuți în România retrag produsele secundare ale acestei transformări sub control în condițiile definite la articolele 50 și 51 din Regulamentul (CE) nr. 1623/2000.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 august 2007.